**Vilnius dalinasi patirtimi su Skopje**

Vilniaus Miesto plėtros departamentas kartu su Vilniaus senamiesčio atnaujinimo agentūros ir išmaniojo miesto bei turizmo specialistais dalyvauja ES HORIZON 2020 projekte ROCK (Optimaliausias kultūros paveldo panaudojimas žinių miestuose). Šiame projekte Vilniaus specialistai, kaip ir Liono, Atėnų, Endhoveno, Turino ir Liverpulio vykdo gerosios praktikos perteikėjo (mentoriaus) vaidmenį.

2018 m. vasario 1 dieną įvyko Miesto įženklinimo (*City branding*) seminaras, o vasario 14 – 16 d. projektų mentorių atstovai vyko į Makedonijos sostinę Skopję. Šio vizito metu buvo aptariama miesto situacija, vėliau bus teikiami pasiūlymai. Šiame aptarime dalyvavo Vilniaus miesto mero patarėja ir ROCK projekto vadovė Dalia Bardauskienė.

Makedonijos valstybės sostinė Skopje yra persipynusios krikščioniškos ir musulmoniškos kultūros, tai dramatiško likimo miestas. 1963 metų žemės drebėjimas pražudė daugiau nei tūkstantį gyventojų, sugriovė beveik 80 procentų pastatų. Pasaulio valstybių ir JT organizacijos dėka per dešimtmetį miestas buvo pilnai atkurtas:  miesto planą ir atskirus visuomeninius objektus projektavo  įžymiausi pasaulio urbanistai, architektai (Japonas Kenzo Tange, Varšuvos regeneracijos plano autoriai, kt.). Dotacijos buvo suteiktos ir statyboms. Todėl  šiuolaikinė Skopjė atspindi 1965 – 1970  metais pasaulyje populiarias brandaus modernizmo idėjas. Nors vėliau modernizmo idėjos pasaulyje sulaukė griežtos kritikos, bet Skopjė dar gyvena pagal to laikmečio planą, vyrauja modernizmo stiliaus gyvenamieji masyvai. Tik Centrui vietos urbanistai 1997 metais parengė naują detalųjį planą – “Small ring”.  
  
Makedonijos sostinėje gyvena apie 540 tūkst. gyventojų (valstybėje virš 2 mln.), panašiai kaip ir Vilniuje. Nuo 1997 metų Skopjėje vyksta dideli Centro rekonstrukcijos ir atnaujinimo darbai pagal detaliuosius planus, o tai sulaukia kritikos iš visuomenės, kad nėra bendros miesto vizijos, pataikaujama statytojų poreikiams. Be diskusijų, masiškai griaunami ar rekonstruojami modernistinės architektūros pastatai kaip “negražūs”, jų vietoje kuriami nauji  “a la baroc” stiliaus statiniai, kokių čia niekada nebuvo. Statybų apdailai naudojamos pigios polistirolo plokštės, kurios tinkuojamos, puošiamos pigiais gipso lipdiniais, į akis krenta skubėjimas ir brokas.

Kaip teigė vietos ekspertai, – architektūros ir  meno priemonėmis Skopjė siekia pagrįsti ir įamžinti 2 tūkst. metų senumo Makedonijos istoriją, kuri susieta su Makedoniečiu Didžiuoju (o tam priešinasi Graikija ir kitos 4 kaimynės). Centre pastatyta per 150 naujų skulptūrų, skirtų svarbioms istorinėms, mokslo ir meno asmenybėms įamžinti.

ROCK projekte Skopjė vykdo  demonstracinį projektą  „Kultūrinis archipelagas – urbanistinis aktyvintojas” (*Cultural archipelago – urban activators*). Nori atgaivinti ir pritaikyti šiuolaikiniams poreikiams svarbias miesto Centro kultūros paveldo vietoves, padidinti miesto žinomumą,  pritraukti turistų (šiuo metu per metus apsilanko apie 220 tūkst.), sukurti naujas darbo vietas, gauti ekonominę naudą.

“Cultural archipelago – urban activators” demonstracinis projektas apima Centrinę miesto dalį: Žydų kvartalą (visiškai sugriautas per žemės drebėjimą, jo vietoje baigiamas įrengti naujas Žydų muziejus), rytietišką senąjį turgų (Baba Bazar) ir išskirtiniame landšafte esantį modernaus stiliaus Modernaus meno muziejų –  “Art Fortres”, kuris apžvelgiamas iš daugelio miesto panoramų. Tai tikras septintojo dešimtmečio architektūros šedevras, Lenkijos architektų ir Vyriausybės dovana, deja muziejus jau nebepritraukia lankytojų, apleista aplinka. Visi kultūrinio archipelago objektai yra skirtingose Vardan upės pusėse, tačiau sunerti ant vienos urbanistinės ašies ir pėsčiųjų tilto.  Tačiau socialine – ekonomine prasme ir susisiekimo organizavimo prasme objektai yra dezintegruoti.

Sekantis mentorių vizitas į Skopję įvyks  liepos mėnesį. Planuojama, kad Vilniaus ekspertai bus pakviesti dalyvauti Kultūrinio archipelago projekto “Old Bazar” (Baba Bazar) atgaivinimo tikslinėse darbo grupėse.  
  
Miestai modeliai, tame tarpe Vilnius, turi padėti Skopjei įgyvendinti pasirinktus tikslus, perteikiant sukauptą praktiką, ekspertinius gebėjimus ir VGTU naudojamas technologijas, kurios per emocinį būvį gali įvertinti viešųjų erdvių kokybę,  padėti planuoti sveikas, lankomas, teigiamas emocijas kuriančias viešąsias erdves.